ผู้ประกันตนมาตรา 33 ให้ความสนใจเข้าร่วมโครงการสินเชื่อเพื่อที่อยู่อาศัย เพื่อผู้ประกันตน แล้วกว่า 6 พันราย
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่สำนักงานประกันสังคม และ ธอส. ร่วมจัดทำ “โครงการสินเชื่อที่อยู่อาศัย เพื่อผู้ประกันตน” ภายใต้กรอบวงเงินสินเชื่อรวม 30,000 ล้านบาท ลดภาระค่าใช้จ่ายในการผ่อนชำระเงินงวดที่อยู่อาศัยให้กับผู้ประกันตนในระบบประกันสังคม มาตรา 33 ที่จ่ายเงินสมทบมาแล้วไม่น้อยกว่า 6 เดือน  สามารถใช้สิทธิในการไถ่ถอนจำนองที่ดินพร้อมอาคาร หรือห้องชุดจากสถาบันการเงินอื่น รวมถึงเพื่อลดอัตราดอกเบี้ยสินเชื่อที่อยู่อาศัยในบัญชีเงินกู้ที่กู้อยู่กับ ธอส. วงเงินให้กู้สูงสุดตามจำนวนเงินต้นคงเหลือไม่เกิน 2 ล้านบาท โดยเปิดให้ขอรับรหัสผ่าน Application : GHB ALL ได้ตั้งแต่เมื่อวานนี้ (20 ธันวาคม 2565) เวลา 16.00 น. เป็นต้นไป นั้น หลังเริ่มเปิดให้รับรหัส เพียง 3 ชั่วโมง พบว่ามีจำนวนผู้ประกันตน กดรับรหัสแล้วว่า 6,530  ราย คิดเป็นวงเงินสินเชื่อรวมสูงถึงกว่า 13,000 ล้านบาท ผู้ประกันตนสามารถนำรหัสที่ได้รับ พร้อมหนังสือรับรองสถานะความเป็นผู้ประกันตน  มาตรา 33 พร้อมเอกสารส่วนตัว  เอกสารแสดงรายได้และเอกสารแสดงหลักประกัน (ที่อยู่อาศัยที่จดจำนองกับธนาคาร) มายื่นกู้กับ ธอส. ที่สาขาทั่วประเทศได้ตั้งแต่วันนี้ (21 ธันวาคม 2565)  เป็นต้นไป